Diari Oficial de la Generalitat Valenciana


Sumari del DOGV 6887, del 23-10-2012 (2012/9553)

RESOLUCIÓ de 26 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundación de la Comunidad Valenciana para la Prevención de Riesgos Laborales.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6887

Data del DOGV
:   23-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9553


Data del document
:   26-06-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 26 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundación de la Comunidad Valenciana para la Prevención de Riesgos Laborales. [2012/9553]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundación de la Comunidad Valenciana para la Prevención de Riesgos Laborales (d'ara en avant, la Fundació), d'acord amb els següents  
  
Fets  
  
Primer  
Amb data de registre d'entrada en el Registre General de la Conselleria de Justícia i Benestar Social 20 de gener de 2012, la Fundació va presentar una sol·licitud de ratificació de l'acord d'extinció adoptat pel seu patronat el 28 de desembre de 2011, per la impossibilitat material del compliment dels fins fundacionals.  
Este acord d'extinció consta elevat a escriptura pública amb data 18 de gener de 2012, autoritzada per Manuel Ángel Rueda Pérez, notari de l'Il·lustre Col·legi de València.  
  
Segon  
Encara que en un principi es van incorporar en l'escriptura pública el pressupost 2012 i el pla d'actuació 2012, el 5 de març de 2012 aporten escriptura pública de modificació de l'anterior amb data 22 de febrer de 2012, autoritzada per Salvador Alborch Domínguez, notari de l'Il·lustre Col·legi de València, en què es protocol·litza l'acord del Patronat de 17 de febrer de 2012, pel qual es deixa sense efecte l'acord d'aprovació de la memòria i pla d'actuació esmentats i s'aclarix així mateix que la causa d'extinció és la prevista en l'apartat c de l'article 31 de la Llei 50/2002, de 26 de desembre, de Fundacions: la impossibilitat de compliment del fi fundacional.  
  
S'aporta igualment la memòria justificativa de la concurrència de causa d'extinció de la Fundació i el balanç de situació amb data de l'extinció.  
  
Tercer  
Per mitjà de la Resolució de 15 de maig de 2000, de la secretària general de la Conselleria de Justícia i Administracions Públiques, la fundació es va classificar de caràcter laboral i de previsió social, i els seus fundadors eren la Generalitat Valenciana, representada per Rafael Blasco Castany, conseller d'Ocupació; la Confederació d'Organitzacions Empresarials de la Comunitat Valenciana (CIERVAL), representada per Rafael Ferrando Giner, el seu president; la Unió General de Treballadors del País Valencià (UGT-PV), representada per Rafael Recuenco Montero, secretari general de la Comissió Executiva Nacional; i la Confederació Sindical de Comissions Obreres del País Valencià (CS. CCOO-PV), representada per Joan Sifre Martínez, secretari general.  
  
Segons l'article 6 dels seus estatuts, la finalitat de la Fundació és la de promoure la millora de les condicions de seguretat i salut en el treball, especialment en les petites empreses.  
L'últim patronat inscrit en el Registre de Fundacions de la Comunitat Valenciana per mitjà de la Resolució de 17 de gener de 2011, del secretari autonòmic de Justícia de la Conselleria de Justícia i Administracions Públiques, és el següent: president: 1. Joaquín Alcoy Moncholí, president del Consell Tripartit per al Desenrotllament de les Relacions Laborals i la Negociació Col·lectiva de la Comunitat Valenciana; vicepresident primer: 2. Rafael Montero Gomis (grup 2n, per les organitzacions empresarials); secretari no patró i director gerent: José-María Sempere Aleixandre; vocals: grup 1r, per la Generalitat Valenciana; 3. José Cano Pascual; 4. Francisco-Jesús Bueno Cañigral; 5. José Monzonís Salvia; 6. José-María García Zarco; i 7. Román Ceballos Sancho. Grup 2n, per les organitzacions empresarials; 8. Enrique Soto Ripoll; 9. Javier López Mora; 10. Arturo Cerveró Duato; 11. Fernando Romero Bru; i 12. Arturo Jiménez Rodríguez. Grup 3r, per les organitzacions sindicals: per la Unió General de Treballadors del País Valencià; 13. Francisco Martí Gutiérrez; 14. Juan Carlos Martí de Bolaños Galdón; i 15. Carlos Calero Jaén; per la Confederació Sindical de Comissions Obreres del País Valencià; 16. Francisco-Javier Giménez Gras; 17. Juan Martínez Pérez; i 18. José Tomás i Marrades.  
La dotació inicial de la Fundació, d'acord amb l'escriptura de constitució de 31 de març de 2000, va ser de quatre milions de pessetes (4.000.000 PTA), equivalents a vint-i-quatre mil quaranta amb quaranta-huit cèntims d'euro (24.040,48 euros), aportats de la manera següent: a) la Generalitat Valenciana aporta tres milions sis-centes mil pessetes (3.600.000 PTA), equivalents a vint-i-un mil sis-cents trenta-sis euros amb quaranta-quatre cèntims (21.636,44 euros); b) la Confederació d'Organitzacions Empresarials de la Comunitat Valenciana (CIERVAL) aporta dos-centes mil pessetes (200.000 PTA), equivalents a mil dos-cents euros i dos cèntims (1.200,02 euros); c) la Unió General de Treballadors del País Valencià (UGT-PV) i la Confederació Sindical de Comissions Obreres del País Valencià (CS. CCOO-PV) aporten cada una cent mil pessetes (100.000 PTA), equivalents a sis-cents un amb un cèntim d'euro (601,01 euros), i el total aportat puja a dos-centes mil pessetes (200.000 PTA), equivalents a mil dos-cents euros i dos cèntims (1.200,02 euros).   
  
Quart  
Esta extinció s'emmarca dins del procés de reestructuració de sector públic fundacional iniciat pel Consell que va suposar l'adopció de l'Acord de 2 de desembre de 2011, del Consell, pel qual s'autoritzava l'extinció de diverses fundacions pertanyents al sector públic de la Generalitat, entre les quals la de la Fundación de la Comunidad Valenciana para la Prevención de Riesgos Laborales.  
Segons la documentació aportada, la causa de l'extinció és la prevista en l'article 31c de la Llei 50/2002, de 26 de desembre, de Fundacions: impossibilitat del compliment del fi fundacional.   
D'acord amb la memòria justificativa aportada:  
«La documentació aportada es fa ressò que ja la disposició addicional 18 de la Llei 13/2009, de 29 de setembre, de Pressupostos de la Generalitat per a l'exercici 2010, va establir la possibilitat de suprimir persones jurídiques privades o públiques del sector públic de la Generalitat sempre que se'n puguen atribuir els fins a òrgans centrals de les conselleries amb què s'organitza l'Administració de la Generalitat o una altra persona jurídica pertanyent al sector públic.  
En este context, exposa la interessada, es va aprovar el Decret Llei 1/2011, de 30 de setembre, de Mesures Urgents de Règim Economicofinancer del Sector Públic Empresarial i Fundacional, i el Consell va acordar el 2 de desembre de 2011 l'autorització per a extingir la Fundació.  
Així mateix, es destaca en la memòria l'important dèficit de tresoreria, la qual cosa suposa, en un futur immediat, que la situació economicofinancera de la Fundació provoque la impossibilitat de compliment dels seus fins per insuficiència de mitjans.  
Finalment, s'indica que no és procedent la fusió amb una altra fundació, ja que no n'hi ha una altra anàloga amb els mateixos fins, mentres que altres entitats de caràcter públic no fundacional realitzen funcions semblants.»  
  
Quint  
En la sessió de 28 de desembre de 2011 es va constituir una comissió liquidadora integrada per Román Ceballos Santos, Francisco Jesús Bueno Cañigal, Arturo Cerveró Duato, Arturo Jiménez Rodríguez, Carlos Calero Jaén i Juan Martínez Pérez.  
Així mateix, el Patronat apodera, amb data 12 de març de 2012 (escriptura pública de 30.03.2012, autoritzada per Manuel Ángel Rueda Pérez, notari de l'Il·lustre Col·legi de València, núm. 299 del seu protocol), dos lletrats de J&A i Garrigues SLP perquè duguen a terme l'execució material dels acords relatius al procés d'extinció i liquidació que corresponguen, d'acord amb l'article 40 del Reglament de Fundacions de la Comunitat Valenciana.  
Quant al destí del romanent, i en consonància amb l'article 33 dels estatuts, el Patronat, en la sessió de desembre de 2011, va assenyalar que una vegada concloses les operacions de liquidació se sotmetrà a la seua aprovació el projecte de destí dels béns i drets resultants, i aprovat el balanç oportú es proposa com a tal que siga transferit a l'Institut Valencià de Seguretat i Salut en el Treball (INVASSAT).  
Posteriorment, amb data d'entrada 4 de juny de 2012, s'aporta escriptura de 31 de maig de 2012, atorgada pel notari Salvador Alborch Domínguez (núm. 691), per la qual s'eleva a públic l'acord del Patronat adoptat en la sessió de 30 de maig de 2012, pel qual s'aprova una addenda modificativa al projecte de distribució de béns i drets resultants de la liquidació que, en síntesi, manté la decisió de transferir el romanent existent, una vegada efectuades les operacions de liquidació oportunes, a l'INVASSAT. No obstant això, d'este romanent s'exclouran els expressament destinats a la Conselleria d'Educació, Formació i Ocupació: «comptabilitzats en l'inventari de la Fundació que, per la seua naturalesa, origen dels fons, finalitat i utilitat convé destinar a la Direcció General de Treball, Cooperativisme i Economia Social de la Generalitat Valenciana, a través de l'entrega formal a la Conselleria d'Educació, Formació i Ocupació, com a entitat jurídica de la qual depén.  
  
Entre estos béns es troben les aplicacions informàtiques desenrotllades per la Fundació en compliment dels protocols d'actuació subscrits entre la Direcció General de Treball, Cooperativisme i Economia Social de la Generalitat Valenciana i la mateixa Fundació per a la gestió i coordinació documental del desenrotllament dels plans de formació de seguretat i salut en el treball, així com la base de dades elaborada en el marc del conveni de col·laboració entre la llavors Conselleria d'Economia, Hisenda i Ocupació i la Fundació per al seguiment i l'estudi de les dades estadístiques de la negociació col·lectiva a la Comunitat valenciana.»  
  
  
Sext  
S'adjunta a l'acord d'extinció el balanç de situació i compte de resultats de la Fundació, amb data d'adopció de l'acord, 28 de desembre de 2011.  
Consta en l'expedient un primer informe del cap de la Secció de Comptabilitat, de 26 de març de 2012, d'acord amb el qual:  
«La Fundació ha presentat els comptes regularment i els té depositats fins a 2010 i, per tant, només li queda per presentar els comptes de 2011 tancats el 31 de desembre de 2011.  
Segons el balanç de situació i el compte de resultats aportats del període 01.01.11 al 28.12.11, amb data 28 de desembre de 2011 (data de l'acord d'extinció), la Fundació té un actiu total de 780.593,66 i un passiu exigible de 664.127,88 euros. De tot això resulta un patrimoni net positiu de 116.465,14 euros i uns fons propis de 40.291,14 euros.   
  
Des del punt de vista economicocomptable, s'estima que l'expedient d'extinció està prou documentat; no obstant això, com que encara figuren en el balanç d'extinció comptes de deutors i creditors pendents de saldar, no serà possible determinar-ne el romanent resultant fins al tancament de les operacions pertinents de liquidació.»  
  
Amb data 16 de maig de 2012 es realitzen per la interessada les al·legacions següents:  
S'informa sobre l'estat dels comptes anuals amb data 31 de desembre de 2011, i s'assenyala que han estat «formulades» pendent d'aprovació pel Patronat, i se'n presenta còpia.  
  
S'informa que els comptes són actualment objecte d'auditoria.  
  
S'assenyala que la «Fundació es compromet formalment a aportar còpies dels comptes anuals esmentats, com també els informes d'auditoria respectius sobre els comptes, en el moment en què siguen degudament aprovats pel Patronat, la qual cosa es preveu que tinga lloc quan conclourà el procés d'auditoria indicat».  
Respecte d'això, la Secció de Comptabilitat emet un nou informe, amb data 18 de maig de 2012, en què assenyala, en atenció a estes circumstàncies, que si bé no serà possible determinar-ne el romanent resultant fins al tancament de les operacions pertinents de liquidació, s'emet un informe favorable a l'extinció de la Fundació.  
  
Sèptim  
Atenent estos antecedents, la Comissió de Protectorat, en la sessió de 19 de juny de 2012, emet un informe favorable, entre altres, sobre el punt del dia corresponent a la ratificació de l'acord d'extinció aprovat pel Patronat de la Fundació de la Comunitat Valenciana per a la Prevenció de Riscos Laborals, en els termes expressats en els apartats precedents.  
  
Fonaments de dret  
  
Primer  
L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost, del Consell, determina que correspon a esta conselleria exercir, entre altres, les competències en matèria de fundacions.   
  
Segon  
L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el protectorat de les fundacions de la Comunitat Valenciana s'exercix per la conselleria competent en matèria de fundacions, i correspon al conseller la titularitat del protectorat, sense perjuí de la possibilitat de delegació o desconcentració.  
  
Tercer  
La Secretaria Autonòmica de Justícia és competent per a conéixer i resoldre este expedient per delegació de l'exercici de competències, en virtut de les disposicions de la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart  
De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà per les disposicions dels articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana.»  
L'article 31 de la Llei 50/2002 assenyala que «la fundació s'extingirà:  
c) Quan siga impossible la realització del fi fundacional, sense perjuí de les disposicions dels articles 29 i 30 d'esta llei.  
D'acord amb el que s'assenyala en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la fundació requerirà l'acord del patronat ratificat pel protectorat.  
Si no hi ha acord del patronat o no és ratificat pel protectorat, l'extinció de la fundació requerirà una resolució judicial motivada, que podrà ser instada pel protectorat o pel patronat, segons els casos.  
  
  
Quint  
De conformitat amb l'article 26 de la Llei 8/1998 esmentada, l'extinció suposa l'obertura del procediment de liquidació, i les operacions oportunes es reflectiran en el balanç de liquidació, igualment amb l'aprovació del patronat i la ratificació corresponent del protectorat.  
  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal manera, l'article 39 del reglament esmentat establix que:  
«1. Quan el patronat acorde extingir la fundació perquè s'ha realitzat íntegrament el fi fundacional, perquè resulta impossible realitzar-lo o perquè concorre qualsevol altra causa prevista en l'acte constitutiu o en els estatuts, ha de sol·licitar la ratificació del protectorat, i amb esta finalitat a d'adjuntar la documentació següent:  
a) Certificat de l'acord d'extinció adoptat pel patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix patronat, proposta de designació i pla d'actuació de liquidadors.»  
  
Per la seua banda, l'article 40.2 del Reglament assenyala que:  
«Durant el procés de liquidació, el patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions excepte les que siguen necessàries per a la liquidació. Sense perjuí d'això, el patronat podrà apoderar o delegar l'execució material dels seus acords relatius al procés de liquidació.»  
  
Sext  
Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), igual que ho requeria la constitució.  
b) Respecte a l'obligació d'estar al dia de les obligacions comptables, s'ha de tindre present el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
En l'article 5: «Tindran la consideració de fundacions públiques de la Generalitat Valenciana, a l'efecte d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes o altres entitats que conformen el seu sector públic. La creació requerirà en tot cas autorització prèvia del Govern Valencià.»  
I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei.»   
En este sentit, a l'efecte de la continuació d'este procés d'extinció, la fase següent del qual és la liquidació en els termes que preveu la Llei 8/1998, de 9 de desembre, de Fundacions de la Comunitat Valenciana, la Fundació ha d'aportar l'auditoria dels comptes de l'any 2011.  
  
  
Sèptim  
L'article 26 esmentat de la Llei 8/1998, de 9 de desembre, de Fundacions de la Comunitat Valenciana, disposa:  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, este destí podrà ser decidit, en favor de les mateixes fundacions i entitats mencionades, pel patronat, quan tinga reconeguda esta facultat pel fundador, i, a falta d'eixa facultat, correspondrà al protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.»  
Per la seua banda, els estatuts de la Fundació disposen, en l'article 33:   
«El patrimoni acumulat per la Fundació s'aplicarà, amb caràcter previ, al compliment de les obligacions contretes amb tercers creditors i, una vegada efectuada esta operació, el romanent que en resulte es destinarà a entitats públiques o privades no lucratives que perseguisquen fins anàlegs o iguals als de la Fundació.»  
Finalment, l'article 1 de la Llei 2/2004, de 28 de maig, de la Generalitat, de creació de l'Institut Valencià de Seguretat i Salut en el Treball, diu que és «un organisme autònom de caràcter administratiu que es configura com a òrgan científic en la matèria de prevenció de riscos laborals de l'Administració de la Generalitat.  
L'Institut que es crea per mitjà d'esta llei té personalitat jurídica i capacitat plena d'obrar per al compliment dels seus fins, queda adscrit a la conselleria competent en matèria de treball i, amb l'autoritat superior del conseller, dependrà funcionalment de la secretaria autonòmica competent en esta matèria.»  
  
Octau  
Atenent l'article 47.14 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres, «l'extinció i la liquidació de la fundació, i el destí donat als béns fundacionals».  
  
  
Nové  
S'ha complit el que preveu l'article 41.2g del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, que establix:   
«2. En l'exercici de les funcions que li corresponen, el protectorat pot sol·licitar informe de la comissió, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions.»  
Vistos els preceptes legals esmentats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i els altres generals de pertinent aplicació, així com l'informe de la Comissió del Protectorat de 19 de juny de 2012, resolc:  
  
Primer  
Ratificar l'acord d'extinció de la Fundación de la Comunidad Valenciana para la Prevención de Riesgos Laborales, adoptat pel seu patronat amb data 28 de desembre de 2011, en els termes descrits en esta resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció esmentat.  
  
Tercer  
Establir com a destinatari dels béns i drets resultants de la liquidació l'Institut Valencià de Seguretat i Salut en el Treball i la Conselleria d'Educació, Formació i Ocupació, en els termes descrits en el fet quart d'esta resolució.  
En tot cas, queda pendent que la Fundació aporte a este protectorat, en el termini legal i d'acord amb la normativa vigent, els comptes anuals de 2011, aprovades pel Patronat, així com l'auditoria corresponent, la qual cosa s'ha de produir abans de la ratificació de la liquidació pel Protectorat, així com la baixa registral posterior i, per tant, l'extinció de la personalitat jurídica de la Fundació.  
  
Així mateix, es recorda que la liquidació de la Fundació s'ha de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel patronat de la fundació sota el control del protectorat. El patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions excepte les que siguen necessàries per a la liquidació. Acabades les operacions, formarà el balanç de liquidació oportú, que haurà de ser aprovat pel patronat i sotmés a la ratificació pel protectorat.  
Una vegada dictada, es procedirà a complir les disposicions de l'apartat següent per a finalitzar la liquidació, i quan estiga conclosa es farà constar en el Registre de Fundacions de la Comunitat Valenciana la baixa, a sol·licitud del patronat, per un escrit dirigit al Registre al qual s'adjuntarà el certificat de l'acord aprovatori del balanç de liquidació, la ratificació pel protectorat i una còpia dels documents en què s'hagen formalitzat les operacions a què es referix l'apartat següent. No obstant la baixa de la fundació en el Registre, si resulten operacions pendents d'execució o formalització han de ser dutes a terme pel protectorat.»  
  
Que es notifique esta resolució, definitiva en via administrativa, contra la qual es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, un recurs potestatiu de reposició en el termini d'un mes, comptador des de l'endemà de la notificació, davant del conseller de Justícia i Benestar Social, o qualsevol altre recurs que considere procedent.   
  
  
València, 26 de juny de 2012.- El secretari autonòmic de Justícia: Antonio Gastaldi Mateo.